  Майя Бывальцева Удмуртиысь профессиональной театръёслэн «Театральная весна» фестивальзы усьтӥське 14-тӥ южтолэзе. Кутскон сётоз Глазкарысь «Парафраз» театрлэн «Дуры мы, дуры» спектаклез. Сое пуктӥз Удмуртиысь искусство удысысь дано ужась, театрлэн валтӥсь режиссёрез Дамир Салимзянов. «Театральная весна» фестиваль Удмуртиын радъяськылэ 1989-тӥ арысен кык арлы одӥг пол. Отчы пырисько Ижкарысь, Глазкарысь но Сарапулысь профессиональной театръёс. Жюри кӧня ке номинациосъя устооссэ быръе. Соос пӧлын «Нылкышнолэн устоез ролез», «Воргоронлэн устоез ролез», «Устоез спектакль», «Режиссёрлэн устоез ужез», «Суредасьлэн устоез ужез» но мукет. 2016-тӥ арын фестиваль 14–21 южтолэзе мыноз. Профессиональной коллективъёс 8 спектакль возьматозы. Устооссэ 7 ӧръёсъя быръёзы. Фестиваль улсын «Премьер» конкурс ортчоз. Отын куинез вормисьёс Москвае творчествоя командировкае мынозы. Со сяна, Ижкаре 4 нуналлы вуиз Театр искусствоя Росси университетысь сцена вылын пластикая кафедралэн кивалтӥсез Айдар Закиров. Со сцена вылын фехтованиея мастер-классъёс сётоз. Тегъёс: Лулчеберет Театр Удмуртия фестиваль Глазкар  